Bavuma kry sy SA20-kansTemba Bavuma vier sy honderdtal teen Engeland. Foto: Twitter. Die Sunrisers Eastern Cape het Temba Bavuma vir hul oorblywende wedstryde in die SA20-toernooi nadergetrek om Tom Abell se skoene vol te staan nadat die 28-jarige veelsydige speler vir die Engeland Lions-span gekies is. Die Proteas se witbalkrieketkaptein het vroeër die hoofopskrifte gehaal nadat nie een van die betrokke spanne in sy dienste tydens die spelersveiling belang gestel het nie. Maar die 32-jarige kolwer het intussen sy spelpeil herwin. Hy was die Proteas se voorste kolwer in hul onlangse reeksoorwinning teen Engeland en sy honderdtal in die tweede wedstryd in Bloemfontein was ongetwyfeld die kersie op die koek. Sy 109 lopies het die Suid-Afrikaners in staat gestel om die Engelsmanne se telling van 342/7 verby te steek. Dit was die derde beste lopiejaagtog in die Proteas se eendagkrieketgeskiedenis. Bavuma het uiteindelik 180 lopies in sy drie kolfbeurte teen ŉ gemiddeld van 60 en ŉ treftempo van 114,64 gemoker. ???? Our Sunrisers Eastern Cape family just got bigger & better! ???? Temba Bavuma joins the Sunrisers for the remainder of the season ????@TembaBavuma | #SEC #SunrisersEasternCape #PlayWithFire #SA20 pic.twitter.com/wJZMGuUPr2 — Sunrisers Eastern Cape (@SunrisersEC) February 2, 2023 Nodeloos om te sê het hy ordentlik feesgevier toe hy sy honderdtal aangeteken het. “Dit was ŉ emosionele oomblik. Die feesviering was hoegenaamd nie beplan nie, maar dit was ŉ herinnering aan myself en aan ander dat ek steeds hier is en dat ek dit verdien om deel van die opset te wees,” het Bavuma gesê. Die krieketjurie moet egter nog beslis of hy opgewasse vir T20-krieket is. Ja, hy het vinnig in die afgelope eendagkrieketreeks gekolf, maar in die mik-en-moker-weergawe van die spel moet kolwers sommer vanuit die staanspoor die langsteel inlê. In 33 internasionale T20-wedstryde het hy 635 lopies teen ŉ gemiddeld van net meer as 22 lopies per kolfbeurt geslaan. Hy kolf egter teen ŉ treftempo van 116,08 terwyl T20-sterre hul lopies teen ŉ treftempo van meer as 135 slaan.